   
Kontaktinis asmuo: Julija Mačiulskė

Tel. nr.: +37069253869  
El. paštas: [julija@axiology.xyz](mailto:julija@axiology.xyz)

**Pranešimas žiniasklaidai**

2025 m. liepos 15 d.

**Pirma tokia licencija Šiaurės Europos ir Baltijos regione: „Axiology“ keičia žaidimo taisykles**

**„Axiology“, Mariaus Jurgilo vadovaujama bendrovė,** **tapo tik antrąja tokia Europoje, gavusia šią licenciją. Jos tikslas – sudaryti sąlygas mažoms ir vidutinio dydžio įmonėms (MVĮ) bei mažmeniniams investuotojams lengviau naudotis skaitmeninių obligacijų rinka.**

Lietuvos finansinių technologijų įmonė „Axiology“, kurianti pažangią kapitalo rinkų infrastruktūrą, gavo leidimą pagal Europos Sąjungos (ES) bandomąją paskirstytojo registro technologijos (PRT) tvarką (angl. DLT Pilot Regime) vykdyti visapusišką prekybos ir atsiskaitymų veiklą. Licenciją suteikė Lietuvos bankas, glaudžiai bendradarbiaudamas su Europos centriniu banku (ECB) ir Europos vertybinių popierių ir rinkų institucija (ESMA). Tai tik antras toks leidimas visoje ES ir pirmasis Šiaurės bei Rytų Europoje.

Šiuo sprendimu „Axiology“ gavo finansų maklerio įmonės licenciją bei specialų leidimą vykdyti PRT pagrindu veikiančios prekybos ir atsiskaitymų sistemos (PRT PAS) funkcijas. Tai leidžia įmonei valdyti skaitmeninių vertybinių popierių prekybos platformą su integruotais atsiskaitymo, notaro ir saugojimo sprendimais. Visa sistema veikia „blockchain“ tinkle, o atsiskaitymai vykdomi naudojant reguliuojamus elektroninių pinigų žetonus (EMT), užtikrinant momentinį atsiskaitymą pagal DvP principą. Technologinis sprendimas grindžiamas modifikuota privataus tinklo „XRP Ledger“ versija – pasaulyje pripažinta, saugia ir didelio pralaidumo „blockchain“ infrastruktūra, atitinkančia reguliacinius reikalavimus.

**Naujos galimybės Europos kapitalo rinkoje**

„Axiology“ sprendžia seniai žinomas Europos kapitalo rinkų problemas – rinkos susiskaidymą, dideles tarpininkavimo sąnaudas ir sudėtingus atsiskaitymo procesus. Šios kliūtys ypač apsunkina prieigą vidutinėms įmonėms ir mažmeniniams investuotojams. Bendrovės kuriama infrastruktūra leidžia sumažinti obligacijų gyvavimo ciklo sąnaudas daugiau kaip 40 proc., o atsiskaitymai vykdomi akimirksniu, be įprasto dviejų dienų uždelsimo.

„Nepaisant didelių lūkesčių ir metų metus trukusių pastangų, Europos kapitalo rinka vis dar yra gan sekli, nepilnai integruota ir sunkiai prieinama mažesniems rinkos dalyviams. Ši licencija užtikrina mums galimybę veikti kaip vientisai skaitmeninei kapitalo rinkos platformai, kas užtikrina procesų sinergiją, mažina veiklos kaštus ir didina efektyvumą“, – sako Marius Jurgilas, „Axiology“ generalinis direktorius.

2023 m. pradėta taikyti PRT bandomoji tvarka sudaro sąlygas tam tikroms įmonėms veikti pagal supaprastintus reikalavimus, kad jos galėtų testuoti PRT pagrindu veikiančius prekybos ir atsiskaitymų sprendimus griežtai prižiūrimoje aplinkoje.

„Axiology“ infrastruktūra jau buvo išbandyta su nacionaliniais centriniais bankais, įskaitant Sakartvelo nacionalinį banką ir Kolumbijos centrinį banką. Bendrovė taip pat dalyvavo ECB skaitmeninio euro bandymuose, testuojant skaitmeninių valstybės obligacijų emisiją ir atsiskaitymų scenarijus, naudojantis Vokietijos centrinio banko (Bundesbank) „trigger“ sprendimu.

**Vizija tampa realybe**

2025 m. birželio mėn. ESMA vertinime pažymėta, kad PRT bandomoji tvarka jau paskatino reikšmingas inovacijas MVĮ finansavimo ir atsiskaitymo automatizavimo srityse. Tikimasi, kad netrukus Europos Komisija pateiks savo poziciją dėl šios tvarkos įtvirtinimo kaip nuolatinio reguliacinio režimo.

„Europa negali ilgiau toleruoti kapitalo rinkų sistemos, kuri remiasi pasenusiais ir fragmentuotais sprendimais. Infrastruktūra taps pagrindiniu inovacijų varikliu. Gauta licencija – tai kertinis akmuo kuriant šiuolaikinę, efektyvią ir įtraukią finansų rinką“, – sako Jochen Metzger, „Axiology“ valdybos narys ir „NowCM“ prekybos vadovas.

**Tiltas tarp investuotojų ir realios ekonomikos**

„Axiology“ suteikia galimybę reguliuojamoms finansų įstaigoms pasiūlyti skaitmeninių obligacijų produktus be būtinybės kurti nuosavą infrastruktūrą. Įmonė taip pat bendradarbiauja su Lietuvos Finansų ministerija svarstant galimybę platinti valstybės skaitmenines obligacijas, įskaitant mažos vertės instrumentus, orientuotus į mažmeninius investuotojus – tai tampa ypač aktualu ir gynybos finansavimo kontekste.

„Matome aiškų pokytį Europos rinkoje. Mažmeniniai investuotojai domisi aukštos grąžos galimybėmis, tačiau dažnai pasirenka nereguliuojamus ar pernelyg spekuliatyvius instrumentus, kaip susitarimai dėl kainų skirtumų (ang. CFD), binariniai opcionai ar kriptožetonai. Tuo pat metu Europos obligacijų rinka fiksuoja rekordinį aktyvumą – nuo MVĮ, neinvesticinio reitingo emitentų ar vyriausybių. „Axiology“ sujungia šiuos struktūrinius pokyčius, užtikrindama reguliuojamą, mažos vertės prieigą prie fiksuoto pajamingumo produktų, kurie ne tik tenkina investuotojų paklausą, bet ir padeda finansuoti Europos ekonomikos augimą“, – sako M. Jurgilas.

„Axiology“ bendradarbiauja su vertybinių popierių emitentais, brokeriais, sutelktinio finansavimo platformų operatoriais ir neobankais – ypač tais, kurie aptarnauja MVĮ ir mažmeninius investuotojus. Siūlydama licencijuotą, modulinę infrastruktūrą skaitmeniniam išleidimui, prekybai ir atsiskaitymui, įmonė padeda savo partneriams sparčiai kurti naujus produktus ir plėsti prieigos kanalus, nereikalaujant pertvarkyti savo esamų sistemų.

Veiklos pradžia numatyta 2025 m. rudenį, o tolimesnė plėtra planuojama visoje Europos ekonominėje erdvėje.